Sklep I Up 1272/2005
Datum: 2007-03-14T01:00:00.000+01:00
ecli: ECLI:SI:VSRS:2007:I.UP.1272.2005
opravilna_stevilka_ii_stopnje: Sodba in sklep UPRS U 725/2005
sodisce: Vrhovno sodišče
oddelek: Upravni oddelek
podrocje: SODNE TAKSE
institut: oprostitev plačila sodnih taks - finančno stanje prosilca - dokazno breme

## Jedro

Če stranka, ki uveljavlja oprostitev plačila sodnih taks, kljub posebnemu pozivu sodišča, ne predloži dokazil iz 13. člena ZST, se njen zahtevek zavrne.

## Izrek

Pritožba se zavrne in se izpodbijani sklep potrdi.

## Obrazložitev

Z izpodbijanim sklepom (2. točka izreka sodbe in sklepa) je prvostopno sodišče na podlagi 1. odstavka 13. člena Zakona o sodnih taksah (ZST-UPB1, Uradni list RS, št. 20/04) zavrnilo predlog tožeče stranke za oprostitev plačila sodnih taks, ker ta niti po dodatnem pozivu ni predložila predpisanih dokazil o svojem finančnem stanju; s sodbo (1. točka izreka sodbe in sklepa) pa je sodišče prve stopnje zavrnilo tožnikovo tožbo zoper odločbo tožene stranke, št. 401-960/02 z dne 18.3.2003, s katero je ta zavrnila tožnikovo pritožbo zoper sklep Davčne uprave Republike Slovenije, Davčnega urada Ljubljana z dne 19.11.2002, s katerim je bila po uradni dolžnosti uvedena obnova postopka odmere dohodnine za tožnika za leto 2001. Zoper sklep prvostopnega sodišča se tožnik pritožuje. Navaja, da je bil postopek obnove ustavljen s sklepom prvostopnega organa z dne 27.12.2004, zato predlaga, da se ustavi tudi sodni postopek, njega pa se oprosti plačila sodnih taks.

Pritožba ni utemeljena.

Pritožbeno sodišče je vpogledalo v sklep prvostopnega upravnega organa z dne 27.12.2004, in ugotovilo, da je bil postopek obnove, ki je bil uveden z v tem upravnem sporu izpodbijanim sklepom, s tem sklepom res ustavljen. To pa na dosedanji potek upravnega spora ne vpliva. Sodba prvostopnega sodišča je namreč pravnomočna glede na določbo 2. odstavka 107. člena ZUS-1. Zato upravnega spora ni mogoče ustaviti, pač pa je pritožbeno sodišče tožnikovo pritožbo razumelo zgolj kot pritožbo zoper sklep o tem, da se ga ne oprosti plačila sodnih taks (2. točka izreka sodbe in sklepa), ne pa tudi kot revizijo zoper pravnomočno sodbo.

Glede oprostitve plačila sodnih taks pa je po presoji vrhovnega sodišča odločitev prvostopnega sodišča pravilna in zakonita. Pogoje za oprostitev mora v skladu s 13. in 14. členom ZST izkazati prosilec, tega pa tožnik ni storil, saj kljub pozivu sodišča ni predložil predpisanih dokazov, na podlagi katerih bi bila, če bi bile v njih izkazane za odločitev pravno pomembne okoliščine, oprostitev mogoča. Glede na navedeno je vrhovno sodišče na podlagi 76. člena v zvezi z 82. členom ZUS-1 pritožbo zavrnilo kot neutemeljeno in potrdilo sklep (2. točka izreka sodbe in sklepa) prvostopnega sodišča. Pri odločanju je vrhovno sodišče uporabilo ZUS-1 na podlagi 1. odstavka 107. člena ZUS-1.